走筆奉酬正夫即次元韻
作者：沈遼
朝代：宋

paragraphs: 樂府古有行路難，但悲白髪憐朱顔。
時命多向賢才慳，詰屈不平萬世間。
壯心欲馳步輒跚，試出鋒穎官已瘝。
中心忽忽惓且煩，不如歸去江海閑。
要懸大刀數撫鐶，何陋九夷與八蠻。
自顧鄙性疏且頑，誰能隨時事黠姦。
從來多病筋力孱，正當落魄卧深山。
敝廬數椽粗可跧，安居里巷鎖重關。
終日無人踐茅菅，冠带不修衣袂黫。
髙歌一曲舞雲鬟，比鄰有酒時見頒。
春風秋月與我閑，夜靜佩玉鳴珊珊。
髙人逸士或往還，蓬舟自訪來前灣。
行歌紅藥與香蘭，已憎俗物近塵寰。
一身蕭然念早鰥，髭鬚憔悴半已斑。
誰能更問秃與鬝，旦聽溪水聲潺潺。
强來爲吏腰少彎，幸讀君詩錦繡篇。
相望鬱鬱何可刪，君豈久居五兩綸。